b'\n_START_ARTICLE_\nDaktil\n_START_PARAGRAPH_\nDaktil (iz gr\xc5\xa1ke besede \xce\xb4\xce\xac\xce\xba\xcf\x84\xcf\x85\xce\xbb\xce\xbf\xcf\x82, d\xc3\xa1ktylos -\xc2\xa0\xc2\xbbprst\xc2\xab) je vrsta ritma, ki je sestavljen iz treh zlogov. Za\xc4\x8dne se s poudarjenim zlogom, nato pa sledita dva nepoudarjena. V pesmih s trozlo\xc5\xbenim merilom (daktil, anapest in amfibrah) je shema metra skoraj dosledno realizirana, jamb in trohej pa dopu\xc5\xa1\xc4\x8data zna\xc4\x8dilne odklone od metri\xc4\x8dne sheme. Nenagla\xc5\xa1ene zloge ozna\xc4\x8dujemo z U, nagla\xc5\xa1ene pa z \xe2\x80\x93. Shema daktila je torej taka: \xe2\x80\x93 U U. Meje besed se redko ujemajo z mejami stopic. Daktil izvira iz anti\xc4\x8dne Gr\xc4\x8dije, kjer so se izmenjevali dolgi in kratki glasovi. V zlogovnonaglasnem verzu se menjujejo nagla\xc5\xa1eni in nenagla\xc5\xa1eni zlogi. Daktilski verzi so lahko dolgi od 2 do nekako 16 zlogov, najpogostej\xc5\xa1i pa so 4, 5, 7, 8, 10 in 11 zlo\xc5\xbeni.\n_START_SECTION_\nPrimeri\n_START_PARAGRAPH_\nDaktilski deseterec (\xe2\x80\x93 U U \xe2\x80\x93 U U \xe2\x80\x93 U U \xe2\x80\x93)_NEWLINE_Trte se jokajo, potlej rode,_NEWLINE__NEWLINE_kteri pit ho\xc4\x8dejo, naj se pote._NEWLINE__NEWLINE_(Valentin Vodnik: Su\xc5\xa1ec ali marcius)_NEWLINE_Daktilski enajsterec (\xe2\x80\x93 U U \xe2\x80\x93 U U \xe2\x80\x93 U U \xe2\x80\x93 U)_NEWLINE_Drug ti je v sk\xc5\x95bno nastavljene mre\xc5\xbee_NEWLINE__NEWLINE_(France Pre\xc5\xa1eren: Sila spomina)_NEWLINE_Ni nujno, da imajo vsi verzi v neki pesmi enako \xc5\xa1tevilo zlogov. V pesmi Franceta Pre\xc5\xa1erna V spomin Andreja Smoleta se izmenjujejo 11-zlo\xc5\xbeni in 10-zlo\xc5\xbeni verzi, da ima vsaka kitica shemo: D 11-10-11-10. Gre torej za preplet daktilskega enajsterca in deseterca._NEWLINE_Zbrani prijatlji v spomin ga pijemo_NEWLINE__NEWLINE_tvojih veselih in \xc5\xbealostnih dni;_NEWLINE__NEWLINE_zraven si take zdravljice pojemo,_NEWLINE__NEWLINE_de ni nesre\xc4\x8den, kdor v grobu le\xc5\xbei._NEWLINE_Pri Valentinu Vodniku pa najdemo preplet daktilskega \xc5\xa1esterca in peterca v pesmi Milica milena._NEWLINE_Solze pretakala,_NEWLINE__NEWLINE_\xc5\xa0marnice plela_NEWLINE__NEWLINE_Mileta \xc4\x8dakala,_NEWLINE__NEWLINE_Pesmice pela.'